Uznesenie Krajského súdu Prešov sp. zn. 1S/68/2014 z 9. 9. 2015
Uznesenie Krajského súdu Prešov z 9. septembra 2015, sp. zn. 1S/68/2014, ECLI:SK:KSPO:2015:8014201335.2
Súd: Krajský súd Prešov
Spisová značka: 1S/68/2014
ECLI: ECLI:SK:KSPO:2015:8014201335.2
Dátum vydania: 9. 9. 2015
Forma: Uznesenie
Text rozhodnutia
Súd: Krajský súd Prešov Spisová značka: 1S/68/2014 Identifikačné číslo súdneho spisu: 8014201335 Dátum vydania rozhodnutia: 10. 09. 2015 Meno a priezvisko sudcu, VSÚ: Mgr. Magdaléna Želinská ECLI: ECLI:SK:KSPO:2015:8014201335.2 Uznesenie Krajský súd v Prešove v právnej veci žalobcu MVDr. F. J., bytom X., Q. XX, zastúpeného Mgr. Petrom Volochom, advokátom, Ak Senica, Čáčovská 305, proti žalovanej Komore veterinárnych lekárov Slovenskej republiky, IČO: 17317894, Bratislava, Botanická 17, o preskúmanie zákonnosti rozhodnutia a postupu č. 178/2014 zo dňa 01.októbra 2014 a ďalších žalovaného takto r o z h o d o l : P o s t u p u j e vec Okresnému súdu Bratislava IV ako súdu vecne a miestne príslušnému. o d ô v o d n e n i e : Žalobou zo dňa 27.11.2014 sa žalobca domáha preskúmania rozhodnutia prezidenta Komory veterinárnych lekárov Slovenskej republiky (ďalej len „Komora“) č. 178/2014 zo dňa 1.10.2014, ako aj preskúmania všetkých nadväzujúcich rozhodnutí a navrhuje ho zrušiť a vec vrátiť žalovanému na nové konanie. Žalobu odôvodnil tým, že rozhodnutím žalovaného bol ukrátený na svojich právach, keďže mu nebolo umožnené byť zapísaný na kandidátku pre voľby do orgánov Komory z dôvodu nesplnenia podmienky podľa § 2 resp. § 3 prvej časti Volebného poriadku Komory. Pred prejednaním veci samej súd skúma, či sú splnené podmienky konania. Podľa § 103 v spojení s ustanovením § 246c ods. 1 zákona č. 99/1963 Zb. Občianskeho súdneho poriadku (ďalej len O.s.p.) kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 11 ods. 1 O.s.p. konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania, a trvá až do jeho skončenia. Z návrhu vyplýva, že žalobca považuje list, oznámenie žalovaného zo dňa 1.10.2014 za rozhodnutie o nezapísaní žalobcu na kandidátku pre voľby do orgánov Komory z dôvodu, že žalobca nespĺňa podmienku podľa § 2 resp. § 3 prvej časti Volebného poriadku Komory, keďže žalobcovi bolo v posledných troch rokoch uložené disciplinárne opatrenie. Týmto oznámením, rozhodnutím, mal byť žalobca ukrátený na svojich právach, keďže Komora tým obmedzila jeho právo na prístup k voleným funkciám garantované čl. 30 Ústavy SR. Podľa § 244 ods. 1 O.s.p. v správnom súdnictve (piata časť O.s.p.) preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa § 244 ods. 2 O.s.p. v správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len "rozhodnutie správneho orgánu"). Podľa § 244 ods. 4 O.s.p. súdy v správnom súdnictve rozhodujú o návrhoch na uloženie povinnosti orgánom verejnej správy konať o právach a povinnostiach fyzických osôb a právnických osôb v oblasti verejnej správy a o opatreniach na vynútenie plnenia svojich rozhodnutí postupom uvedeným v § 250b a 250u. Rozhodnutia a postup fyzických osôb a právnických osôb resp. ich nečinnosť podliehajú v zmysle § 244 O.s.p. a nasl. súdnemu prieskumu v správnom súdnictve len v prípadoch, v ktorých zákon týmto subjektom zveruje rozhodovanie o právach a povinnostiach fyzických a právnických osôb v oblasti verejnej správy. Z citovaných ustanovení vyplýva, že jednou zo zložiek verejnej správy je aj záujmová samospráva a medzi záujmovú samosprávu patria najmä rôzne stavovské organizácie. Tieto sú založené na záujmovom princípe. Členstvo v stavovskej organizácii vyžaduje prejav vôle záujemcu o členstvo a splnenie ďalších špecifických podmienok. Člen stavovskej organizácie je viazaný nielen všeobecne záväznými právnymi predpismi, ale aj vnútornými predpismi, Stanovami, Volebným poriadkom atď.. V predmetnej veci predmetom prieskumu má byť list prezidenta Komory veterinárnych lekárov SR č. 178/2014 z 01.10.2014, ktorým fakticky žalobcovi oznamuje, že nemôže byť zapísaný na kandidátku pre voľby do orgánov Komory veterinárnych lekárov, lebo nespĺňa podmienky upravené vo Volebnom poriadku a to § 2, resp. 3 prvej časti. Žalobca teda žalobou napáda Volebný poriadok Komory veterinárnych lekárov. Je nepochybné, že predmetom súdneho prieskumu podľa piatej časti druhej hlavy O.s.p. sú individuálne správne akty a postup pri ich vydávaní, ktorými sú porušené subjektívne práva žalobcu. V predmetnej veci však napadnutý list nemá takýto charakter, a preto nemôže byť predmetom preskúmania podľa piatej časti O.s.p.. Stanovy a Volebný poriadok sú záväzné pre všetkých členov Komory veterinárnych lekárov a ich aplikáciou v praxi nejde o subjektívne práva žalobcu tak, ako sú upravené v druhej hlave piatej časti O.s.p.. Typickým príkladom rozhodovania Komory veterinárnych lekárov v oblasti verejnej správy je disciplinárne konanie voči členovi Komory veterinárnych lekárov. Je nesporné, že najvyšším orgánom komory je snem (§ 16 ods. 1 prvá veta zákona č. 442/2004 Z.z.), snem rozhoduje o základných otázkach komory, najmä schvaľuje vnútorné predpisy komory (§ 16 ods. 4 písm. a/ citovaného zákona). Pojem verejná správa možno charakterizovať ako realizáciu verejnej moci, ktorá má sledovať určitý verejný cieľ alebo verejný záujem, resp. ako realizáciu zákona vykonávanú subjektmi, ktoré nie sú nezávislými od štátu a štátnej moci. Podmienkou súdneho prieskumu podľa piatej časti O.s.p. tak je, že napadnuté rozhodnutie a postup žalovaného musí byť rozhodnutím, resp. postupom v oblasti verejnej správy, t.j. práva a povinnosti, ktorých sa rozhodovanie takéhoto orgánu dotýka, musia byť verejnoprávnej povahy. Postup žalovaného, ktorý žalobca namieta, t.j. vyslovenie nemožnosti byť volený do orgánov Komory z dôvodu predošlého disciplinárneho postihu žalobcu, nie je konaním resp. postupom žalovaného v oblasti verejnej správy, nerealizuje sa ním verejný záujem, nie je realizáciou štátnej moci prostredníctvom orgánov žalovaného. Vzťah žalobcu a žalovaného sa spravuje interným predpisom, ktorým sú prijaté Stanovy Komory a Volebný poriadok. Žalovaný je v zmysle prijatých stanov a organizačného poriadku právnickou osobou so sídlom v Bratislave. Ide o samosprávnu stavovskú organizáciu združujúcu súkromných veterinárnych lekárov vykonávajúcich súkromné veterinárne činnosti na základe zápisu do registra a plní úlohy určené zákonom o Komore a zákonom o veterinárnej starostlivosti. Nie je preto daná možnosť postupovať podľa zákonných ustanovení, na ktoré odkázal žalobca, t.j. podľa druhej hlavy piatej časti O.s.p. (konanie o žalobách proti rozhodnutiam a postupom správnych orgánov) Keďže vo veci nie je možný postup podľa osobitnej, piatej časti O.s.p., upravujúcej Správne súdnictvo, je nutné konštatovať, že tunajšiemu súdu nebola daná právomoc vo veci konať. Vecne príslušným súdom na konanie je tak všeobecný súd žalovaného, t.j. okresný súd konajúci ako súd prvého stupňa, aby ten konal a rozhodoval o nárokoch žalobcu podľa všeobecných ustanovení O.s.p. zákonným sudcom rozhodujúcim v občianskoprávnych veciach. Z tohto dôvodu sa aj určenie miestnej príslušnosti konajúceho súdu bude spravovať všeobecnými ustanoveniami O.s.p., t.j. § 84 O.s.p. podľa ktorého na konanie je príslušný všeobecný súd účastníka, proti ktorému návrh smeruje (odporca), ak nie je ustanovené inak. Žalovaný má sídlo v Bratislave, Botanická ulica, t.j. miestne príslušným je Okresný súd Bratislava IV. Podľa § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. Keďže v danej právnej veci nie je daná vecná príslušnosť krajského súdu, súd v súlade s uvedenými skutočnosťami a citovaným zákonnými ustanoveniami rozhodol tak, ako je uvedené vo výrokovej časti tohto uznesenia. Poučenie: Proti tomuto uzneseniu odvolanie nie je prípustné.

